FSMART เต่าบิน..บุญเติมตก.!
ปรากฏการณ์ตื่นตูม (เต่า) ทำให้ FSMART วิ่งกระจุยกระจาย พร้อมกับนักวิเคราะห์ออกมาสำทับว่า งบจะออกมาเริ่ดหรู พาให้หุ้นติดปีกบินไปไกล!
ปรากฏการณ์ตื่นตูม (เต่า) ทำให้ FSMART วิ่งกระจุยกระจาย พร้อมกับนักวิเคราะห์ออกมาสำทับว่า งบจะออกมาเริ่ดหรู พาให้หุ้นติดปีกบินไปไกล!
17 พ.ค. 2565

ปรากฏการณ์ตื่นตูม (เต่า) จนทำให้หุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART วิ่งกระจุยกระจาย พร้อม ๆ กับนักวิเคราะห์ออกมาสำทับว่า งบจะออกมาเริ่ดหรู ก็พาให้หุ้นติดปีกบินตามตู้เต่าบินไปไกล..!!
จากเมื่อช่วงต้นปียังซื้อขายกันที่ 10 บาทเศษ ๆ กระพริบตาทีเดียว วิ่งไปแตะ 28 บาท หน้าตาเฉย…เพิ่งจะลดดีกรีความแรงงงส์ก็ช่วงไม่กี่วันที่ผ่านมานี่แหละ…
ครั้นพอเปิดงบไตรมาสแรกออกมา เกิดอาการอ้าปากค้างกันเป็นแถว…เพราะกำไร FSMART หายไปเกือบ 30% เหลือกำไรสุทธิแค่ 80 ล้านบาท ลดลงจากไตรมาส 1/2564 ที่มีกำไรสุทธิ 111 ล้านบาท
อ้าว…ไหงเป็นงั้นล่ะเนี่ย..? แล้วอิทธิฤทธิ์เต่าบินไม่ช่วยเลยเหรอ..?
โอเค…แม้ในไตรมาสนี้ยอดขายเต่าบินเพิ่มขึ้นมาอยู่ที่ 130 ล้านบาท จากจุดให้บริการทั้งสิ้น 1,058 ตู้ มียอดขายเฉลี่ยอยู่ที่ 60,159 บาทต่อตู้ หรือเกือบ 70 แก้วต่อตู้ต่อวัน แต่ดูเหมือนจะไม่สามารถมาเติมบุญเติมได้นะเนี่ย…
อย่าลืมว่า FSMART ถือหุ้นเต่าบินอยู่แค่ 19.34% เท่านั้น (ผู้ถือหุ้นใหญ่เต่าบิน คือ บริษัท ฟอร์ท คอร์ปอเรชั่น จำกัด (มหาชน) หรือ FORTH ซึ่งถือหุ้น 45%) ทำให้การรับรู้รายได้เข้ามาไม่มาก ซึ่งต่างจากกระแสเต่าบินที่แรงงงส์เว่อร์วังอลังการ…
ก็ต้องมาดูว่างบของแม่ FORTH…ซึ่งจะประกาศเร็ว ๆ นี้ จะปังอย่างที่หวังหรือเปล่า..?
ขณะที่ถ้าไปดูรายได้จากตู้บุญเติม ซึ่งเป็นธุรกิจหลักของ FSMART จะเห็นตัวเลขจากส่วนต่าง ๆ ปรับลดลงทุกตัว…
เริ่มตั้งแต่มูลค่าการทำรายการลดลงเหลือ 9,221 ล้านบาท จากไตรมาส 1/2564 ซึ่งอยู่ที่ 9,627 ล้านบาท แบ่งเป็น มูลค่าเติมเงินและรับชำระบิล 6,302 ล้านบาท ลดลงจาก 6,418 ล้านบาท ในช่วงไตรมาส 1/2564 ส่วนมูลค่าโอนเงิน 2,919 ล้านบาท ลดลงจาก 3,209 ล้านบาท ในไตรมาส 1/2564 โดยมีจำนวนรายการฝาก-โอน-ถอนเงินสดผ่านตู้บุญเติมจำนวน 1.63 ล้านรายการต่อเดือน ลดลงจาก 2.06 ล้านรายการต่อเดือน ในช่วงไตรมาส 1/2564
จึงทำให้ในไตรมาสนี้ FSMART มีรายได้รวมอยู่ที่ 589 ล้านบาท ลดลง 16.6% จากที่เคยทำได้ 706 ล้านบาท…
ถ้าจะบอกว่า กำไรและรายได้ที่ลดลงของ FSMART นั้น เกิดจากผลกระทบของโควิด…นั่นอาจถูกแค่บางส่วน
เพราะอย่าลืมว่า FSMART ยังมีปัจจัยลบเฉพาะตัวจากกระแสดิจิทัลดิสรัปชั่น ไม่ว่าจะเป็นการที่หน่วยงานที่เกี่ยวข้อง เช่น การประปานครหลวง การไฟฟ้านครหลวง หรือการไฟฟ้าส่วนภูมิภาค ต่างมีแอปพลิเคชันชำระค่าน้ำ ค่าไฟ ของตัวเอง ทำให้ไม่ต้องพึ่งพาตู้บุญเติม หรือการเติมเงินโทรศัพท์มือถือ ที่มีหลากหลายช่องทางให้เลือก ทั้งผ่านแอปฯ ของบริษัทให้บริการเครือข่าย และแอปฯ ของแบงก์ต่าง ๆ… ทำให้บทบาทของตู้บุญเติมค่อย ๆ ลดลง
แม้ที่ผ่านมา FSMART แก้เกมด้วยการปรับโฉมตู้บุญเติมให้เป็นตู้อัจฉริยะ ทั้งจำหน่ายซิมการ์ด ชำระค่าสินค้า และบริการทางการเงิน ฝาก ถอน โอน จ่าย และเปิดบัญชีผ่านบริการพิสูจน์ตัวตนด้วยระบบอิเล็กทรอนิกส์ (e-KYC) ในตู้เดียว แต่ก็ยังไม่ซัคเซสเท่าที่ควร…
เลยเป็นที่มาที่ทำให้ตัวเลขบรรทัดสุดท้ายของ FSMART ไม่สวยอย่างที่คาดหวัง…
ซึ่งนี่อาจเป็นอีกเหตุผลที่ทำให้ FSMART หันไปฝากชีวิตกับตู้เต่าบิน…โดยเตรียมจะเพิ่มสัดส่วนการถือหุ้นเต่าบิน จากเดิม 19.34% เป็น 26.71% คิดเป็นเงินลงทุน 167 ล้านบาท…
เอาเป็นว่า เต่าบินจะมาเติมบุญเติมได้หรือเปล่า..? ยังต้องใช้เวลาเป็นเครื่องพิสูจน์
แต่ที่รู้ ๆ ตอนนี้อภินิหารเต่าบินทำให้ราคาหุ้น FSMART กับ FORTH บินไปไกลนี่แหละ…ซึ่งต้องระวังเต่าจะปีกหักตกจากท้องฟ้า…ถึงตอนนั้นคงดูไม่จืดทีเดียว…
…อิ อิ อิ…